**DECIZIE PROTOCOLARĂ**

**a Comisiei protecție socială, sănătate și familie pe marginea audierilor privind asigurarea populației cu medicamente și consumabile în sectorul ambulatoriu și spitalicesc în perioada ianuarie-februarie 2015**

Pe data de 4 și 17 februarie, anul 2015, Comisia parlamentară protecție socială, sănătate și familie a organizat audieri, în cadrul cărora a fost examinată situația privind asigurarea populației cu medicamente şi consumabile de uz medical în sectorul ambulator şi cel spitalicesc, cu participarea conducerii Ministerului Sănătății (MS), Agenției Medicamentului și Dispozitivelor Medicale (AMDM), Companiei Naționale de Asigurări în Medicină (CNAM), Agenției Achiziții Publice (AAP). La data de 10 februarie membrii comisiei au examinat subiectul, deplasîndu-se la instituții medicale de nivel republican și municipal, unde au avut loc discuții cu pacienții, audiați medicii șefi și alți responsabili, inspectate farmaciile spitalicești și studiate unele documente de activitate ale acestora.

În urma audierilor și vizitelor efectuate, Comisia

**Constată:**

1. Vulnerabilitatea sporită a securității farmaceutice a statului în situații de instabilitate financiar –valutară și lipsa unor mecanisme funcționale și eficiente de administrare anticriză.
2. Existenţa, în primele luni ale anului 2015, a unei situaţii alarmante în vederea asigurarii populaţiei cu medicamente şi consumabile de uz medical (în special în sectorul public de sănătate) și intensificarea cazurilor de încălcarea a drepturilor persoanelor asigurate la asistență medicală garantată, inclusiv farmaceutică.
3. Acutizarea pe parcursul ultimilor ani, în lunile ianuarie-februarie, a problemei aprovizionării Instituțiilor Medico-Sanitare Publice (IMSP) cu produse farmaceutice, cu escaladarea acesteia în anul curent pe fundalul devalorizării monedei naționale și refuzului nejustificat al unor agenți economici – furnizori de a-și onora obligaţiunile contractuale în termenii stabiliți, în condițiile înrăutățirii situației financiare a IMSP.
4. Inactivitatea structurilor guvernamentale și a responsabililor din domeniu: a Vice prim ministrului pe probleme sociale, a Ministerului Sănătăţii, a AMDM, AAP, etc., la etapa apariţiei premiselor deficitului de medicamente (noiembrie 2014-ianuarie 2015). Lipsa de conlucrare între structurile responsabile de securitatea farmaceutică.
5. Gestionarea nesatisfăcătoare din partea structurilor guvernamentale în situația de criză a aprovizionării sectorului public de sănătate cu medicamente, declanșată în ianuarie – februarie 2015.
6. Organizarea defectuoasă cu existența unor bănuieli rezonabile, privind caracterul fraudulos al procesului de achiziții centralizate de medicamente şi dispozitive medicale, de către AMDM (procedurile tehnice de examinare și desemnare a câștigătorilor, de evaluare a reclamațiilor,etc.), inclusiv extinderea exagerată și neargumentată în timp a acestui proces (de la 5 la 7 luni), fapt care a dus la depășirea termenilor oportuni de perfectare a contractelor de achiziţii între IMSP și agenții economici- cîștigători ai licitațiilor.
7. Monitorizarea nesatisfăcătoare din partea AMDM, a realizării contractelor de achiziții și aplicarea redusă a reclamațiilor din partea IMSP privind neexecutarea obligațiunilor contractuale de către operatorii economici-furnizori de produse farmaceutice. Lipsa transparenței privind executarea contractelor. Numărului infim de operatori (în raport cu cel rezonabil), incluși în lista de interdicție pentru participare la licitațiile ulterioare, pe motiv ca nu și-au realizat angajamentele contractuale. Necesitatea revederii sancțiunilor aplicate pentru rezilierea unilaterală sau neonorarea contractelor.
8. Nerespectarea de către IMSP a prevederilor normative privind obligativitatea de deținere în stoc a medicamentelor și consumabilelor necesare pentru o perioadă de 60 de zile și lipsa supravegherii din partea Ministerului Sănătății a realizării acestei norme. Necesitatea revizuirii normativelor de reglementare a stocurilor (criteriile financiar-valorice trebuiesc completate cu criterii de necesitate, cantitate și nomenclatură).
9. Existența cadrului normativ ce prevede obligația IMSP de restituire pacienților asigurați, tratați în spitale a cheltuielilor cu produse farmaceutice. Cu toate acestea, lipsesc mecanismele funcționale și comode pentru pacienți de recuperare a banilor cheltuiți.
10. Managementul financiar defectuos, al unor directori de instituţii medicale. Utilizarea frecventă a banilor publici în necorespundere cu prioritățile de activitate a IMSP sau în alte scopuri decît cele prevăzute de contractul cadru de finanțare. Existența, în unele IMSP a datoriilor istorice sporite față de agenții economici - furnizori de medicamente (in unele instituții republicane acestea ating cifre de pină la 70-100 mln lei).
11. Supravegherea insuficientă a activității și situației financiare a IMSP din partea fondatorilor (după caz: Ministerul Sănătății, autoritățile municipale și raionale) precum și din partea instituțiilor de control si monitorizare: CNAM, Inspecția Financiară a Guvernului, etc.
12. Finanțarea nesatisfăcătoare de către CNAM a IMSP, inclusiv din cauza transferurilor întârziate cronic către Fondurile asigurării obligatorii de asistență medicală (FAOAM) din partea Bugetului de Stat pentru categoriile de cetățeni pentru care Guvernul are calitatea de asigurator.
13. Înrăutățirea situației financiare a IMSP de la începutul acestui an pe motivul lipsei unui buget al FAOAM pentru anul 2015, ajustat la condițiile și prețurile noului an și aprobat de Guvern și Parlament.
14. Mecanisme slab - funcționale de protecție financiară a populației de cheltuielile excesive la medicamente în sectorul ambulator. Lipsa corelației mecanismelor compensatorii cu dinamica preturilor.
15. Prevederile legislative de formare a prețurilor la medicamente sunt depășite și necesită revizuire. Mecanismele de control privind formarea prețurilor sunt ineficiente.
16. Premizele de poziții dominante ale unor operatori și înțelegeri posibile de cartel între unii agenţii economici, care, în condițiile cadrului normativ actual referitor la procedurile de înregistrare, autorizare şi distribuire a produselor farmaceutice, au subminat libera concurență pe piața farmaceutică în Republica Moldova.

**Decide:**

1. A sesiza Procuratura Generală, Centrul Naţional Anticorupţie pe marginea neonorării obligaţiunilor ce reies din atribuţiile fiecărei părţi implicate în procesul de aprovizionare cu medicamente şi dispozitive medicale a sistemului public de sănătate.
2. A sesiza Consiliul Concurenţei în vederea examinării situaţiei prin prisma pozițiilor dominante pe piața farmaceutică a unor agenți economici, dar și prin prisma existenţei unor posibile înţelegeri de cartel.
3. A solicita Guvernului Republicii Moldova elaborarea modificărilor şi completărilor la cadrul normativ, care vor asigura securitatea farmaceutică a statului, ar permite evitarea pe viitor a situaţiilor de criză în domeniul aprovizionării cu medicamente şi dispozitive medicale a IMSP, ar spori accesul populației la medicamente, inclusiv prin:

* Includerea sistemului de sănătate în prioritățile de finanțare a bugetului de stat.
* Eficientizarea coordonării între structurile de stat responsabile de securitatea farmaceutică.
* Perfecționarea sistemului de creare a rezervelor de stat și a stocurilor IMSP cu produse farmaceutice și consumabile.
* Revizuirea mecanismului de formare și control al prețurilor la produse farmaceutice și consumabile, pentru a asigura obiectivitatea stabilirii acestora.
* Revederea criteriilor de formare a listei de medicamente compensate pentru lărgirea substanțială a acesteia, a cotei - părți compensate și a mecanismului de compensare.
* Perfecționarea procedurilor de achiziții centralizate a produselor farmaceutice și consumabile pentru necesitățile sistemului public de sănătate cu scopul eficientizării mecanismelor de licitare și achiziții, (în vederea optimizării resurselor publice, timpului necesar perioadei de contractare, sporirii garanțiilor de realizare a contractelor de livrare a medicamentelor către IMSP). Diversificarea opțiunilor legale de aprovizionare a sistemului de sănătate cu produse farmaceutice (negocieri; acord cadru, licitații realizate de structuri internaționale ,etc)
* Asigurarea finanțării ritmice și adecvate, din partea bugetului de stat a sectorului sănătății; îmbunătățirea finanțării IMSP de către CNAM;
* Îmbunătățirea gestionării resurselor financiare în cadrul IMSP și a supravegherii la acest capitol din partea structurilor responsabile.
* Asigurarea accesibilității fizice a populației din sectorul rural la medicamente.

1. Solicitarea autorităților abilitate (Guvernul, Ministerul Sănătății, Compania Națională de Asigurări în Medicină, fondatorii IMSP), aplicarea de sancțiuni persoanelor responsabile de situația de criza creata în ianuarie – februarie 2015 în asigurarea populației cu medicamente.
2. Solicitarea informației cu privire la măsurile întreprinse de lichidare a consecințelor crizei de produse farmaceutice și consumabile, în primele luni ale anului 2015, de către autoritățile responsabile: Guvernul, Ministerul Sănătății, Compania Națională de Asigurări în Medicină, Agenția Medicamentului și Dispozitivelor Medicale, Agenția Achiziții Publice.
3. Informarea deputaților Parlamentului, Guvernului cu privire la Decizia Comisiei și publicarea acesteia pe site-ul Parlamentului.

**Deputați în Parlament,**

**membrii comisiei protecție socială, sănătate și familie:**